## Zaključak Hrvatske agencije za poštu i elektroničke komunikacije klasa: UP/I-344-08/09-01/41 od 23. studenoga 2009. godine

### NN 154/2009 (23.12.2009.), Zaključak Hrvatske agencije za poštu i elektroničke komunikacije klasa: UP/I-344-08/09-01/41 od 23. studenoga 2009. godine

154 23.12.2009 Zaključak Hrvatske agencije za poštu i elektroničke komunikacije klasa: UP/I-344-08/09-01/41 od 23. studenoga 2009. godine

HRVATSKA AGENCIJA ZA POŠTU I ELEKTRONIČKE KOMUNIKACIJE

3809

Na temelju članka 131. stavka 4. Zakona o općem upravnom postupku (»Narodne novine« br. 53/91 i 103/96; dalje u tekstu: ZUP) i članka 114. Zakona o elektroničkim komunikacijama (»Narodne novine« br. 73/08), nadzornik elektroničkih komunikacija donosi

ZAKLJUČAK

1. Obustavlja se postupak stručnog nadzora nad trgovačkim društvom HRVATSKI KATOLIČKI RADIO iz Zagreba, Voćarska cesta 106, pokrenut radi uklanjanja nedostataka u radu radijskih postaja – UKV odašiljača radnih frekvencija 103,2 MHz, 107,9 MHz, 104,9 MHz i 102,4 MHz postavljenih na lokacijama Virovitica, Slatina (silos), Borinci i Vukovar.

2. Ovaj zaključak objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Zaposlenici Odjela nadzora Hrvatske agencije za poštu i elektroničke komunikacije (dalje u tekstu: HAKOM) su 12. svibnja 2009. g. u vremenu od 14:50 do 15:05 sati i 8. rujna u vremenu od 16:25 do 16:40 sati na području Virovitice, 12. kolovoza 2009. godine u vremenu 14:14 do 14:29 sati i 8. rujna 2009. godine u vremenu od 12:02 do 12:17 sati, na području Slatine, 4. ožujka 2009. g. u vremenu od 13:23 do 13:36 sati i 15. rujna u vremenu od 10:43 do 10:58 sati na području Borinaca, 12. ožujka 2009. g. u vremenu od 17:38 do 17:53 sati i 17. rujna u vremenu od 14:44 do 14:59 sati na području Vukovara proveli mjerenje tehničkih značajki radijskih postaja u vlasništvu trgovačkog društva Hrvatski katolički radio. Tom je prigodom utvrđeno nepridržavanje tehničkih uvjeta uporabe radijskih postaja – UKV odašiljača u radu na lokacijama Virovitica, Slatina (silos), Borinci i Vukovar i to nepropisne devijacije koja znatno prelazi dopuštenu najvišu vrijednost ± 75kHz.

O utvrđenom činjeničnom stanju sačinjen je Zapisnik o obavljenom stručnom nadzoru uporabe i kontrole radiofrekvencijskog spektra – navedene radijske postaje, koji je dostavljen trgovačkom društvu Hrvatski katolički radio dopisom (klasa: 344-08/09-01/41, urbroj: 376-09-09-01) od 24. rujna 2009. godine. Nadzornik je zapisnikom naredio usklađivanje rada radijskih postaja sa zahtjevima iz članka 7. stavka 8. i 9. »Pravilnika o tehničkim uvjetima i uvjetima uporabe radijskih postaja za odašiljanje radijskog programa u UKV području, s frekvencijskom modulacijom (UKV/FM)« (»Narodne novine« broj 37/96). Dana 19. listopada 2009. g. voditelj tehnike u trgovačkom društvu Hrvatski katolički radio, gospodin Mihael Varenica, izvijestio je HAKOM da je postupio po zapisniku i uskladio rad radijskih postaja sukladno tehničkim zahtjevima i normama iz Pravilnika.

Dana 18. studenog 2009. godine zaposlenici Odsjeka stručnog nadzora HAKOM-a provjerili su da li je trgovačko društvo Hrvatski katolički radio postupio prema Zapisniku od 24. rujna 2009. godine. Na temelju mjerenja utvrđeno je da je predmetno trgovačko društvo postupilo po zapisniku i uskladilo rad radijskih postaja sukladno tehničkim zahtjevima i normama.

Slijedom navedenog, nadzornik je obustavio postupak po ovom predmetu.

Klasa: UP/I-344-08/09-01/41
Urbroj: 376-09-09-03 AK
Osijek, 23. studenoga 2009.

Nadzornik
elektroničkih komunikacija
Anđelko Kopecki, dipl. ing. el., v. r.

Ostalo, NN 154/2009-3809